Bushiri's: Appèlsaak uitgestel | Netwerk24
Bushiri's: Appèlsaak uitgestel
01 Desember 2020 19:37
Die selfverklaarde profeet en sakeman Shepherd Bushiri, en sy vrou, Mary.
Die saak waarin Malawi se direkteur van openbare vervolging appèl aanteken teen die vrylating van die selfverklaarde profeet en sakeman Shepherd Bushiri, en sy vrou, Mary, is in die hooggeregshof in Lilongwe tot 14 Desember uitgestel.
Dit is omdat die egpaar die jurisdiksie van die hof bevraagteken om 'n strafregtelike appèl aan te hoor in wat hulle meen 'n siviele saak is, het Wapona Kita, hul regsverteenwoordiger, Dinsdag aan News24 bevestig.
Die Bushiri's het verlede maand uit Suid-Afrika gevlug waar hulle van bedrog, korrupsie en geldwassery van meer as R100 miljoen aangekla word.
'n Laer hof in Lilongwe het sowat twee weke gelede gelas die egpaar moet vrygelaat word omdat hul voorlopige inhegtenisneming in Malawi volgens hom onwettig was.
Die direkteur van openbare vervolging appelleer teen dié beslissing.
Die egpaar het hulle in Malawi aan die polisie oorgegee nadat Suid-Afrika Interpol se hulp ingeroep het omdat hulle hul borgtogvoorwaardes verbreek het.
Hul borgtoggeld sowel as 'n huis in Midstream Estate in Centurion is al deur die landdroshof in Pretoria aan die staat verbeurd verklaar.
Suid-Afrika het intussen die nodige amptelike dokumente deur die vereiste diplomatieke kanale aan die owerhede in Malawi gestuur waarin gevra word die egpaar moet aan Suid-Afrika uitgelewer word.
Dit beteken die egpaar kan nou weer in hegtenis geneem word.
Shepherd Bushiri staan in Suid-Afrika ook tereg op drie aanklagte van verkragting.
Die egpaar hou vol hulle is onskuldig. Hulle wil nie aan Suid-Afrika uitgelewer word nie omdat hulle sê hulle sal nie 'n regverdige verhoor hier kry nie. – Sarel van der Walt